Ooreet - WelstandWelstand
Tuis / Advies / Ooreet
Die meeste van ons het onsself al ʼn keer of wat ooreet. Vir sommige mense is dit ʼn daaglikse gewoonte. Dit neem ongeveer 20 minute vir jou brein se boodskap dat jy versadig is om by jou maag uit te kom. Wanneer jy aanhou eet nadat jy hierdie gevoel van versadiging ontvang het, is jy besig om te ooreet.
Nadat jy te veel geëet het, sal jy ongemaklik voel. Jou vergrote maag druk teen jou ander organe, wat kan veroorsaak dat jy moeg en lusteloos voel. Jou organe moet ook harder werk om die kos te verwerk. Hulle stel ekstra hormone en ensieme vry om kos af te breek.
Die maag produseer soutsuur. Wanneer jy te veel eet, kan hierdie suur in die slukderm opstoot en sooibrand veroorsaak. Vetterige kosse kan jou kanse om sooibrand te kry, vergroot.
Jy kan ook meer opgeblaas en ongemaklik voel aangesien jou liggaam meer gasse produseer.
Jou metabolisme kan versnel om die ekstra kalorieë te probeer verbrand. Dit kan daartoe lei dat jy lighoofdig, sweterig en warm voel.
Die langtermyngevolge van gereelde ooreet kan ernstig wees. Gewigstoename tot die punt van vetsug kan jou kanse op kanker vergroot en tot ander chroniese gesondheidsprobleme lei.
Gedurende die dag word hormone vrygestel wat veroorsaak dat jou vlakke van moegheid en honger styg en daal. Wanneer jy ooreet, kan hierdie ritme versteur word en jy kan sukkel om aan die slaap te raak.
Die goeie nuus is dat daar maniere is om op te hou met hierdie slegte gewoonte.
Wees bewus van jou porsiegroottes. Geprosesseerde kosse kan maklik tot ooreet lei en moet verkieslik vermy word.
Eet heelwat vars groente en vrugte. Hulle is vol vesel, wat jou langer versadig sal hou, en voorkom dat jy tussen maaltye wil peusel.
Gebruik ʼn kleiner bord, wat sal help om die grootte van jou porsies te beheer.
Vermy afleidings soos jou foon of die televisie wanneer jy eet. Wees bewus van jou kos en wanneer jy versadig is.
Eet stadig en sit jou vurk neer tussen happies. Dit sal jou maag genoeg tyd gee om te registreer wanneer hy vol is.
Drink water voor, gedurende en na ete.
Beplan jou etes vooruit en skryf alles neer wat jy eet. Jy sal verbaas wees om te sien hoeveel kos of peuselhappies ons inneem sonder om daaroor na te dink.
Skep oorskietkos uit en bêre dit. Moenie kos laat rondstaan nie. Jy moet die versoeking om nog ʼn paar happe te gaan vat, uitskakel. Vul ook jou koskas met gesonde opsies.
Vind ander maniere om stres te verlig. Doen gereeld oefening en spandeer tyd met goeie vriende.
Vermy alkohol aangesien die gebruik daarvan jou honger sal laat voel, selfs al is jy nie regtig honger nie.
Omring jouself met mense wat dieselfde doelwitte as jy het wat kos aanbetref. Julle kan mekaar ondersteun en inspireer.
Leer ken jouself en identifiseer die snellers wat veroorsaak dat jy keer op keer ooreet. As jy meer op jou hoede is hierteen, sal jy kan ingryp en iets gaan doen wat meer opbouend is, soos joga of stap.
Indien jy reeds alles probeer het maar steeds sukkel met ooreet, is daar ʼn moontlikheid dat jy aan ooreetverseuring lei. In so ʼn geval sal dit voordelig wees om jou dokter te gaan spreek. Hy kan dalk psigoterapie voorstel, jou na ʼn dieetkundige verwys, of medikasie soos antidepressante of aptytonderdrukkers voorskryf.